作者：无名氏
词牌/韵律：沁园春

paragraphs: 眼底高年，如老曾仙，斗南一人。
能持齐守戒，香山居士，乐天知命，康节先生。
满眼儿孙，满堂金玉，多宝如来现后身。
真堪羡，有许多福力，越见精神。
庆公今日生申。
喜渐近中秋对月明。
这平生积善，三千功行，前程享福，八百椿龄。
见说寿筵，大开佛事，煮鹤炮龙烙凤麟。
从今后，愿年年长健，事事如心。